Go ne go setse go fetile dingwaga di ka nna pedi fa tsheko e simolola gape, mme ka February 23, 2001, Moatlhodi Yelena Prokhorycheva o ne a atlhola kgang. Morago ga gore a sekaseke dilo tse di neng di lemogilwe ke setlhopha se a neng a se tlhophile, o ne a atlhola jaana: “Ga go na mabaka a a utlwalang a gore go fedisiwe bodumedi jwa Basupi ba ga Jehofa ba Moscow le go thibela tiro ya bone.” Kgabagare molao o ne wa tlhomamisa gore bakaulengwe ba rona ba ne ba se molato mo ditatofatsong tsotlhe tse ba neng ba latofadiwa ka tsone! Le fa go ntse jalo, mosekisi o ne a se ka a amogela katlholo eo mme a ikuela kwa Kgotlatshekelong ya Toropo ya Moscow. Dikgwedi di le tharo moragonyana, ka May 30, 2001, kgotlatshekelo e ne ya fetola tshwetso ya ga Moatlhodi Prokhorycheva. E ne ya laela gore kgang eo e sekwe gape go dirisiwa ene mosekisi yoo mme e okamelwe ke moatlhodi o sele. Karolo ya boraro e ne e tla tloga e simolola.